ປະຊາຊົນໄທ ກຳລັງ ພາກັນໄປລົງຄະແນນ ສຽງ ກ່ຽວກັບ ລັດຖະທຳນູນສະບັບໃໝ່ 
ທະຫານກ່າວວ່າ ຮ່າງລັດຖະທຳມະນູນໃໝ່ນີ້ ຈະຫລຸດຜ່ອນຄວາມແຕກແຍກທາງການເມືອງຕ່າງໆ ຊຶ່ງພວກວິພາກ ວິຈານ ໄດ້ຖຽງວ່າ ມັນຈະໃຫ້ອຳນາດແກ່ທະຫານຫຼາຍເກີນໄປ.
ປະຊາຊົນໄທ ພວມລົງຄະແນນສຽງ ໃນວັນອາທິດມື້ນີ້ ກ່ຽວກັບລັດຖະທຳສະບັບໃໝ່ ທີ່ນຳສະເໜີໂດຍທະຫານທີ່ປົກຄອງປະເທດ ໃນປັດຈຸບັນ ຮ່າງລັດຖະທຳມະນູນ ທີ່ ສະໜັບສະໜູນໂດຍລັດຖະບານທະຫານ ຈະແຕ່ງຕັ້ງນາຍົກລັດຖະມົນຕີ ໂດຍບໍ່ຜ່ານ ການເລືອກຕັ້ງ ໃນລະຫວ່າງສະພາບການເມືອງທີ່ບໍ່ລົງລອຍກັນ ພ້ອມກັນນັ້ນ ຈະມີທີ່ນັ່ງ ຈຳນວນໜຶ່ງໃນສະພາສູງ ຈອງໄວ້ໃຫ້ແກ່ທະຫານໂດຍທີ່ບໍ່ຜ່ານການເລືອກຕັ້ງ ເຖິງຢ່າງໃດກໍຕາມ ທະຫານກ່າວວ່າ ຮ່າງລັດຖະທຳມະນູນດັ່ງກ່າວ ຈະຫລຸດຜ່ອນຄວາມ ແຕກແຍກທາງການເມືອງຕ່າງໆ ໃນປະເທດ ຊຶ່ງພວກວິພາກວິຈານ ໄດ້ຖົກຖຽງວ່າ ມັນຈະໃຫ້ອຳນາດແກ່ທະຫານ ຫຼາຍເກີນໄປ ບັນດານັກຊ່ຽວຊານ ຍັງໄດ້ກ່າວອີກວ່າ ການລົງຄະແນນສຽງ ຈະເປັນການໃຊ້ເພື່ອ ຢັ້ງຢືນ ຫຼື ປະຕິເສດຕໍ່ການປົກຄອງໂດຍທະຫານ ທີ່ຖືກຕ້ອງຕາມກົດໝາຍ ໃນປະເທດ ຕັ້ງແຕ່ ໄດ້ກໍ່ລັດຖະປະຫານ ເມື່ອປີ 2014 ເປັນຕົ້ນມາ ຊາວໄທຜູ້ທີ່ມີສິດອອກສຽງ ຈຳນວນປະມານ 50 ລ້ານຄົນ ຈະຕອບສອງຄຳຖາມ ໃນບັດ ອອກສຽງ ຄຳຖາມທີໜຶ່ງ ພວກເຂົາເຈົ້າ ຈະຮັບເອົາຮ່າງລັດຖະທຳມະນູນ ຫຼືບໍ່ ຄຳຖາມ ທີສອງ ກໍແມ່ນວ່າ ພວກເຂົາເຈົ້າ ຈະເຫັນດີນຳ ການແຕ່ງຕັ້ງສະມາຊິກສະພາສູງ ໂດຍ ລັດຖະບານທະຫານ ທີ່ຈະຮ່ວມເຂົ້າກັບ ສະພາຕ່ຳຂອງລັດຖະສະພາ ເພື່ອຈະເລືອກ ເອົານາຍົກລັດຖະມົນຕີ ທີ່ຈະດຳລົງຕຳແໜ່ງເປັນເວລາ 5 ປີ ໃນໄລຍະຂ້າມຜ່ານ ຈາກການປົກຄອງໂດຍທະຫານ ຫຼືບໍ່ ລັດຖະທຳມະນູນໃໝ່ ຈະປະກອບດ້ວຍ ສະມາຊິກສະພາສູງ 250 ທ່ານ ທີ່ແຕ່ງຕັ້ງໂດຍ ທະຫານ ພ້ອມກັນກັບ ຜູ້ແທນສະມາຊິກສະພາຕ່ຳ ທີ່ໄດ້ຮັບຕຳແໜ່ງໂດຍຜ່ານການ ເລືອກຕັ້ງ 500 ທ່ານ ຄາດກັນວ່າ ການເລືອກຕັ້ງ ຈະມີຂຶ້ນໃນປີໜ້ານີ້ ແລະ ເປັນຄຳໝັ້ນສັນຍາໂດຍ ລັດຖະ ບານທະຫານ ຖ້າລັດຖະທຳມະນູນຂອງພວກເຂົາເຈົ້າຖືກຮັບຜ່ານ ນອກນັ້ນ ນາຍົກ ລັດຖະມົນຕີ ຄົນປັດຈຸບັນ ທ່ານ ປຣະຍຸດ ຈັນໂອຊາ ຍັງໄດ້ໃຫ້ຄຳໝັ້ນສັນຍາ ວ່າ ການເລືອກຕັ້ງຕ່າງໆ ຈະຖືກຈັດຂຶ້ນ ທ່ານປຣະຍຸດ ຍັງໄດ້ສັນຍາວ່າ ທ່ານຈະບໍ່ອອກຈາກຕ່ຳແໜ່ງ ບໍ່ວ່າຜົນການລົງປະຊາ ມະຕິ ຈະອອກມາແນວໃດກໍຕາມ ທັງສອງພັກການເມືອງໃຫຍ່ໆໃນປະເທດໄທ ຕ່າງກໍຄັດຄ້ານຮ່າງລັດຖະທຳມະນູນ ທີ່ໄດ້ ຖືກນຳສະເໜີ ໂດຍຖົກຖຽງວ່າ ມັນບໍ່ເປັນແນວທາງປະຊາທິປະໄຕ ບັນດານັກເຄື່ອນ ໄຫວທີ່ເປັນນັກສຶກສາ ແມ່ນລວມຢູ່ໃນຈຳພວກທີ່ວິພາກວິຈານ ການປົກຄອງຂອງ ທະຫານ ຢ່າງຮຸນແຮງ ແລະ ຫຼາຍກວ່າສິບຄົນ ໄດ້ຖືກຄວບຄຸມຕົວ ຖານປະທ້ວງຕໍ່ຕ້ານ ຮ່າງລັດຖະທຳມະນູນດັ່ງກ່າວນັ້ນ